Superrugby: Die bloeddruk styg al hoe hoërDaar wag ŉ wrede ontnugtering op die Springbokafrigter, Rassie Erasmus, in vanjaar se toetswedstryde, tensy daar ŉ dramatiese ommeswaai en opflikkering in die vertonings van die vier Suid-Afrikaanse spanne in die Superreeks kom. Op die oog af het dit niks gehelp om die Cheetahs en Southern Kings uit die reeks te gooi nie, want wat het verander? Het enige van die vier oorblywende SA spanne baat daarby gevind, of skuif die vier maar net in hul plekke onderaan die puntelys in? Ja, die Lions (19) is tweede op die algehele puntelys, maar die Nieu-Seelandse toer lê nog voor. Die Stormers (13 punte) is agste, die Sharks (9) tiende en die Bulls (5) 14de. Die afgelope naweek was weer ŉ verleentheid. Vier wedstryde gespeel, drie daarvan verloor, slegs 88 punte aangeteken en 147 afgestaan … en dit teen die Rebels, Reds, Jaguares en Crusaders. Is hulle swaargewigte (behalwe die Crusaders)? Die Stormers het darem die Reds (onthou hulle moes van Buenos Aires via Londen meer as 30 uur na Suid-Afrika vlieg om eers Dinsdag in die Kaap aan te kom) met 25-19 op Nuweland geklop; die Jaguares het die Lions (weer) in Buenos Aires met 49-35 verslaan; die Sharks is met 46-14 deur die Rebels in Melbourne oorrompel; en die Bulls is met 33-14 deur die Crusaders in Christchurch ore aangesit. Dis baie slegte leesstof, want saam het die vier SA spanne net 46 ligapunte ná 22 wedstryde, waarvan net nege gewen is, 12 daarvan is verloor en daar was een gelykop-uitslag. ’n Wenpersentasie van slegs 40,9 %! Daarteenoor het die Aussies 51 ligapunte met ŉ wenpersentasie van 61,1 %. Die vyf Nieu-Seelandse spanne het 63 ligapunte ná 21 wedstryde met ‘n wenpersentasie van 61.6 %. Onthou heelwat van die wedstryde was derbywedstryde, daar moes dus ŉ verloorspan wees. Hoeveel SA spelers het tot dusver werklik indruk gemaak, ŉ regmerkie in Erasmus se boekie gekry? Noem hulle maar op, ek het nie veel gesien om oor opgewonde te raak nie. Hoeveel meer spelers gaan oorsee? Wat gaan dit beteken? Erasmus sal sy net oorsee span. Hy gaan staat maak op spelers wat in die buiteland speel en ons is terug waar ons was.